NARIADENIE KOMISIE (ES) č. 1216/2005
z 28. júla 2005,
ktorým sa mení a dopĺňa nariadenie (ES) č. 1227/2000 ustanovujúce podrobné pravidlá na uplatňovanie nariadenia Rady (ES) č. 1493/1999 o spoločnej organizácii trhu s vínom s ohľadom na výrobný potenciál
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (1), najmä na jeho článok 80 písm. b),
keďže:
(1)
Viaceré členské štáty majú značné problémy s uplatňovaním ustanovení článku 2 ods. 3 nariadenia (ES) č. 1493/1999 týkajúcich sa regularizácie nezákonne vysadených plôch. Tieto problémy sa týkajú najmä dátumu, do ktorého sa musí tento postup vykonať. Uplatňovanie rôznych ustanovení týkajúcich sa udeľovania výnimiek si vyžaduje mnoho zložitých administratívnych úkonov, najmä v oblasti kontroly a sankcií.
(2)
Na vyriešenie týchto problémov je potrebná zmena ustanovení o regularizácii nezákonne vysadených plôch. Do predloženia vhodného návrhu Rade a s cieľom zabezpečiť bezproblémový priebeh administratívnych úkonov by nariadenie Komisie (ES) č. 1227/2000 (2) malo definitívne preložiť termín uzavretia tohoto postupu na 31. december 2007.
(3)
Nariadenie (ES) č. 1227/2000 by sa preto malo zodpovedajúcim spôsobom zmeniť a doplniť.
(4)
Opatrenia uvedené v tomto nariadení sú v súlade so stanoviskom Riadiaceho výboru pre víno,
PRIJALA TOTO NARIADENIE:
Článok 1
V článku 2 nariadenia (ES) č. 1227/2000 sa odsek 1a nahrádza takto:
„1a. Konečný termín stanovený v článku 2 ods. 3 nariadenia (ES) č. 1493/1999 sa posúva na 31. decembra 2007.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. augusta 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. júla 2005